Mai mulți angajați de la Spitalul de Neurologie din Brașov și-au depus demisiile începând de vineri, de teama infectării cu coronavirus. Managerul spitalului, Nicușor Bîgiu, a declarat la Digi24 că spitalul are echipamentele necesare, că nu se pune problema de lipsuri și că cei care au demisionat au invocat frica.

UPDATE 13.20. Managerul spitalului, Nicușor Bîgiu, a declarat la Digi24 că spitalul are personal suficient și că demisiile nu afectează activitatea spitalului.

El a spus că între timp a convins două asistente să renunțe la demisie.

"Medicul era în probă și avea dreptul egal să renunțe, el era din București și a invocat că nu s-a adaptat la Brașov.

În locul lui au fost angajați trei medici – un infecționist, un medic de igienă, care este pensionar – și un psihiatru. În invit pe cei care nu au loc de muncă să trimită CV-ul.

Au invocat motive personale, chestiuni legate de frică, o angoasă că vor lucra cu pacienți confirmați cu coronavirus.

Spitalul are echipamente pentru funcționarea pe 30 de zile, avem licitații deschise. Avem stoc de 15.000 de măști chirurgicale cu trei pliuri care sunt la dispoziția lor", a spus managerul.

Angajații care au demisionat sunt un medic care era în perioada de probă, șapte asistente și două infirmiere.

Spitalul fusese declarat unitate suport pentru tratarea cazurilor de coronavirus, fiind în linia a treia de intervenție.

Redactare G.M.